സര്ക്കാര് ഉദ്യോഗസ്ഥര് ഒന്പത് മണിക്ക് ഓഫീസിലെത്തണമെന്നും പൊതുജനങ്ങള്ക്ക് സേവനം നല്കണമെന്നും മുഖ്യമന്ത്രി അമൃത്സര്: സര്ക്കാര് ഓഫീസുകളില് അച്ചടക്കം നടപ്പാക്കാനൊരുങ്ങി പഞ്ചാബിലെ പുതിയ മുഖ്യമന്ത്രി. ഇതിന്റെ ഭാഗമായി എല്ലാ ഉദ്യോഗസ്ഥരും കൃത്യം ഒന്പത് മണിക്ക് തന്നെ ഓഫീസുകളില് ഹാജരാകണമെന്ന ഉത്തരവാണ് അദ്ദേഹം പുറപ്പെടുവിച്ചിരിക്കുന്നത്. വൈകിട്ട് ഓഫീസ് സമയം കഴിയുന്നത് വരെ പൊതുജനങ്ങളുടെ ആവശ്യങ്ങള് നടപ്പാക്കണമെന്നും ഉത്തരവില് മുഖ്യമന്ത്രി ചരണ്ജിത് സിങ് ചന്നി പറയുന്നു. സംസ്ഥാന, ജില്ലാ, താലൂക്ക്, ബ്ലോക്ക്തല ഉദ്യോഗസ്ഥര്ക്കും ബാധകമായ വിധത്തിലാണ് മുഖ്യമന്ത്രിയുടെ ഉത്തരവ്. സര്ക്കാര് ഓഫീസുകളില് സുതാര്യത ഉറപ്പാക്കുന്നതിന്റെ ഭാഗമായി ജനങ്ങളുടെ ആവശ്യങ്ങള് മുന്ഗണനാ ക്രമത്തില് ചെയ്ത് കൊടുക്കണമെന്നും അദ്ദേഹം നിര്ദ്ദേശിച്ചിട്ടുണ്ട്. തങ്ങളുടെ കീഴില് ജോലി ചെയ്യുന്ന ഉദ്യോഗസ്ഥര് കാര്യക്ഷമമായി പ്രവര്ത്തിക്കുന്നുവെന്ന് ഉറപ്പാക്കാന് ഉന്നത ഉദ്യോഗസ്ഥര് ആഴ്ചയില് രണ്ട് തവണ വീതം ഈ ഓഫീസുകളില് മുന്കൂര് അറിയിപ്പ് ഇല്ലാതെ പരിശോധന നടത്തണമെന്നും നിര്ദ്ദേശമുണ്ട്. തങ്ങളുടെ ഓഫീസുകളില് നടക്കുന്ന പ്രവര്ത്തനങ്ങളും രേഖകളും സെക്രട്ടറിമാരും വകുപ്പ്മേധാവിമാരും സുക്ഷ്മമായി പരിശോധിക്കണമെന്നും മുഖ്യമന്ത്രി നിര്ദ്ദേശിച്ചിട്ടുണ്ട്. Tags